সুপ্রিমকোর্টের জ্যেষ্ঠতম আইনজীবী সাবেক বিচারপতি টিএইচ খান বলেছেন, চাকরির মেয়াদ শেষে অবসরে যাওয়ার পর কোনো বিচারপতির রায় লেখা বা রায়ে স্বাক্ষর করার আইনগত এখতিয়ার ও ভিত্তি নেই। তিনি বলেন, বিচারপতি এবিএম খায়রুল হক প্রধান বিচারপতির পদ থেকে অবসরের ১৩ মাস পর তত্ত্বাবধায়ক সরকার বাতিল করে দেয়া রায় লিখেছেন বলে যে মন্তব্য করেছেন তা খুবই দুঃখজনক। অবসরে যাওয়ার পর তিনি এই রায় লেখার এখতিয়ার রাখেন না। তার লেখা রায়ের সঙ্গে অন্য বিচারপতিরা একমত বা স্বাক্ষর করবেন বলে আমি বিশ্বাস করি না। কারণ, তিনি অবসরে চলে গেছেন এক বছরেরও বেশি সময় আগে। অবসরে যাওয়ার পর খায়রুল হক একজন সাধারণ নাগরিকে পরিণত হয়েছেন। গতকাল সাংবাদিকদের এক প্রশ্নের জবাবে তিনি একথা বলেন।